ദേഖോ അപ്നാ ദേശ് മദ്ധ്യപ്രദേശില് നിന്നും ഭാരത് ദര്ശന് ട്രെയിന് സര്വീസ് ഇന്ന് ആരംഭിക്കും ഭോപ്പാല്: രാജ്യത്ത് മതപരമായ വിനോദസഞ്ചാരം പ്രോത്സാഹിപ്പിക്കുന്നതിന്റെ ഭാഗമായി ഭാരത് ദര്ശന് ട്രെയിന് സര്വീസ് ആരംഭിച്ച് ഇന്ത്യന് റെയില്വേ കാറ്ററിംഗ് ആന്ഡ് ടൂറിസം കോര്പ്പറേഷന്ഐആര്സിടിസി. ഇത്തവണ മദ്ധ്യപ്രദേശില് നിന്നാണ് ട്രെയിന് സര്വീസ് ആരംഭിക്കുന്നത്. ഐആര്സിടിസിയുടെ നേതൃത്വത്തില് ഇന്ത്യയിലെ അഞ്ച് വടക്കുകിഴക്കന് സംസ്ഥാനങ്ങിലൂടെ കടന്നുപോകുന്ന ദേഖോ അപ്നാ ദേശ് എന്ന ടൂറിസ്റ്റ് ട്രെയിനിനു പിന്നാലെയാണ് ഈ ട്രെയിന് സര്വീസ് തുടക്കം കുറിക്കുന്നത്. ലോകത്തിലെ ഏറ്റവും വിലകുറഞ്ഞതും സൗകര്യപ്രദവുമായ വിനോദസഞ്ചാര പാക്കേജുകള് സംഘടിപ്പിക്കുന്ന ഇന്ത്യന് റെയില്വേയുടെയും, കേന്ദ്ര ടൂറിസം, സാംസ്കാരിക മന്ത്രാലയത്തിന്റെയും സംയുക്ത പദ്ധതിയാണ് ഭാരത് ദര്ശന്. ഏതെങ്കിലും കാരണത്താല് വിനോദസഞ്ചാരത്തിന് അവസരം നഷ്ടപ്പെട്ട ആളുകള്ക്ക് രാജ്യത്തിന്റെ വിവിധ ഭാഗങ്ങളിലെ സംസ്കാരം പരിചയപ്പെടുത്തുക എന്നതാണ് ഇതിന്റെ ലക്ഷ്യം. മദ്ധ്യപ്രദേശില് നിന്നും തുടക്കം കുറിക്കുന്ന ഭാരത് ദര്ശന് ട്രെയിന്, രേവ സ്റ്റേഷനില് നിന്ന് ആരംഭിച്ച് ആഗ്ര, മഥുര, ഹരിദ്വാര്, ഋഷികേശ്, അമൃത്സര്, വൈഷ്ണോ ദേവി ക്ഷേത്രം എന്നീ പ്രദേശങ്ങളിലൂടെ സഞ്ചരിക്കും. ഉത്തരേന്ത്യയിലെ ചരിത്രപരവും ഭക്തിപരവുമായ സ്ഥലങ്ങള് പര്യവേക്ഷണം ചെയ്യുന്നതിന് യാത്രക്കാരെ സഹായിക്കുക എന്നതാണ് ഈ യാത്രയുടെ ഉദ്ദേശ്യം. യാത്രക്കാരുടെ ഭക്ഷണത്തിനും താമസത്തിനും ആവശ്യമായ എല്ലാ സൗകര്യങ്ങളും ഈ പാക്കേജില് ഐആര്സിടിസി ഒരുക്കിയിട്ടുണ്ട്. കര്ശനമായ കൊറോണ മാനദണ്ഡങ്ങള് പാലിച്ചാണ് ട്രെയിനുകള് സര്വീസ് നടത്തുന്നത്. യാത്രക്കാര്ക്ക് വിവിധ പ്രദേശങ്ങള് സന്ദര്ശിക്കാന് എട്ട് രാത്രികളും ഒമ്ബത് പകലുകളും ലഭിക്കുമെന്നും ഐആര്സിടിസി ഉദ്യോഗസ്ഥന് ആനന്ദ് കുമാര് ജാ പറഞ്ഞു. സ്ലീപ്പര് ക്ലാസിന് ഒരാള്ക്ക് 8,505 രൂപയും എസി 3ടയറിന് 10,395 രൂപയുമാണ് ഭാരത് ദര്ശന് ടൂര് പാക്കേജ് നിരക്ക്. യാത്ര ബുക്ക് ചെയ്യുന്നതിന്, ഓരോ യാത്രക്കാരനും കൊറോണ വാക്സിനുകളുടെ രണ്ട് ഡോസുകള് സ്വീകരിച്ചിരിക്കണം.